27.6.2023
DA
Den Europæiske Unions Tidende
C 225/3
Forord Året 2022 bar præg af en række vigtige ændringer, idet OLAF-Overvågningsudvalget undergik en fuldstændig udskiftning i to trin efter Europa-Parlamentets, Rådets og Kommissionens beslutning af 28. marts 2022 om udnævnelse af medlemmerne af Overvågningsudvalget for Det Europæiske Kontor for Bekæmpelse af Svig (OLAF).
De første to nye medlemmer tiltrådte deres embede den 28. marts, mens de sidste tre medlemmer sluttede sig til udvalget den 23. september.
I august trådte desuden ét af de to første nyligt udnævnte medlemmer tilbage, og derfor blev der udnævnt et nyt medlem i overensstemmelse med den procedure, der er fastsat i artikel 15, stk.
2, i OLAF-forordningen.
Disse ændringer påvirkede udvalgets arbejde, som ikke kunne begynde før september, hvor det endelig var samlet i sin nye sammensætning.
Samtidig gik Kommissionen i maj videre til at udnævne den første kontrolansvarlige for processuelle garantier.
Der er tale om en helt ny funktion, som er oprettet ved den ændrede OLAF-forordning.
Den kontrolansvarlige behandler i fuld uafhængighed klager indgivet af »berørte personer« vedrørende OLAF's overholdelse af de processuelle garantier og grundlæggende rettigheder samt de regler, der finder anvendelse på den pågældende undersøgelse.
Til det formål får den kontrolansvarlige juridisk og administrativ bistand fra overvågningsudvalgets sekretariat.
Udvalget glæder sig over udnævnelsen af den nye kontrolansvarlige for processuelle garantier, som vil øge gennemsigtigheden og ansvarligheden i OLAF yderligere.
Når det er sagt, er det også udvalgets opfattelse, at behovet for at øge de menneskelige ressourcer til sekretariatet nu er mere presserende end nogensinde i betragtning af de yderligere opgaver vedrørende administrativ og juridisk bistand, som sekretariatet er blevet pålagt.
På trods af den indvirkning, som udskiftningen i udvalget havde på dets aktiviteter, rettede det sit fokus på arbejdsplanen for det følgende år og på den kommende revision fra OLAF af kontorets retningslinjer vedrørende undersøgelsesprocedurer, som udvalget vil skulle afgive en udtalelse om i 2023.
Dette er et ganske vigtigt emne, da det berører kernen i OLAF's arbejds- og undersøgelsesmetoder.
Samtidig forelagde den kontrolansvarlige i slutningen af september udvalget sit udkast til gennemførelsesbestemmelser vedrørende behandlingen af klager med henblik på høringsfasen som fastsat i artikel 9b, stk.
11, i OLAF-forordningen.
Udvalget undersøgte udførligt disse nye bestemmelser og sendte i slutningen af oktober sine betragtninger og bemærkninger til den kontrolansvarlige.
De blev taget i betragtning og afspejlet i de gennemførelsesbestemmelser, som den kontrolansvarlige vedtog den 16. november 2022.
I november vedtog udvalget også sin udtalelse 1/2022 om OLAF's foreløbige budgetforslag for 2023.
Som i de foregående år gav udvalget udtryk for sin fortsatte bekymring om OLAF's svindende menneskelige ressourcer.
Udvalget mener, at de betragtelige nedskæringer i OLAF's personale meget vel kan afholde OLAF fra fortsat at ansætte højtkvalificerede og specialiserede medarbejdere til at udføre kontorets opgaver, herunder til at imødekomme behovet for at etablere og sikre passende kontrolmekanismer i forbindelse med anvendelsen af midler under genopretnings- og resiliensfaciliteten.
Som en sidste bemærkning ønsker jeg på vegne af medlemmerne at takke OLAF's generaldirektør for hans åbne og konstruktive tilgang og udvekslinger med udvalget og samtidig anerkende den værdifulde støtte, som sekretariatets medlemmer under ledelse af sekretariatets chef ydede til udvalget.
Dušan STERLE Formand for overvågningsudvalget